ઇકૉનૉમિક્સમાં માસ્ટર્સ કરનારી અને ત્રણ વર્ષ લંડનમાં જઈને અભ્યાસ કરી આવનારી કરિશ્માને આ પ્રકારનું કંઈક કરવાનો આઇડિયા કઈ રીતે આવ્યો એ વિશે તે ‘મિડ-ડે’ને કહે છે, ‘હ્યુમન્સ ઑફ ન્યુ યૉર્ક’ નામનું એક પેજ ફેસબુક પર ચાલતું હતું અને એ મને બહુ ગમતું હતું. હું એને ઘણા વખતથી ફૉલો કરતી હતી. મારી કૉલેજ પૂરી થઈ અને ફ્રીલાન્સિંગ લેવલ પર હું રાઇટિંગ કરવા માંડી ત્યારે મને વિચાર આવ્યો કે આવું કંઈ મુંબઈમાં કેમ શરૂ ન થઈ શકે? પહેલાં મને લાગ્યું કે કદાચ આપણે ત્યાંના લોકો એટલા ઓપનઅપ નહીં થાય. એ લોકો શું કામ કોઈ અજાણી વ્યક્તિ સાથે પોતાના દિલના ખૂણે સંઘરેલી કોઈ વાત શૅર કરે. જોકે વધુ વિચાર કર્યા વિના મેં શરૂઆત કરી. શરૂઆતમાં લોકો ખચકાતા હતા, પણ મળતા હતા અને પછી ધીમે-ધીમે ખૂલતા ગયા. મેં અનુભવ્યું છે કે દરેક વ્યક્તિ પાસે એક સ્ટોરી છે જે તેમને શૅર કરવી હોય છે, પરંતુ તેમને કોઈ જજ ન કરે અને તેમની વાત તેમની રીતે જ સાંભળે તો. મેં એ જ કર્યું. મોટામાં મોટા વ્યક્તિથી લઈને નાના-નાના લોકો સાથે પણ વાતો કરી. મારો બેઝ ઇકૉનૉમિક્સનો હતો, પરંતુ મેં જે કામ શરૂ કર્યું હતું એને ઇકૉનૉમિક્સ સાથે કાંઈ લેવાદેવા નહોતી. હું ફોટો પાડતી ત્યારે કેટલાક લોકોને શંકા જતી, પરંતુ મારે ધીમે-ધીમે પ્રેમથી તેમને વિશ્વાસ અપાવવો પડતો હતો.’